b'\n_START_ARTICLE_\nVilniaus apskrities vyriausiasis policijos komisariatas\n_START_SECTION_\nStrukt\xc5\xabra\n_START_PARAGRAPH_\nKriminalin\xc4\x97 policija\xc2\xa0\xe2\x80\x93 Kriminalistini\xc5\xb3 tyrim\xc5\xb3 skyrius, Kriminalin\xc4\x97s policijos speciali\xc5\xb3j\xc5\xb3 u\xc5\xbeduo\xc4\x8di\xc5\xb3 valdyba, Kriminalin\xc4\x97s policijos informacijos analiz\xc4\x97s skyrius, Kriminalin\xc4\x97s policijos \xc5\xbevalgybos valdyba, Kriminalin\xc4\x97s policijos organizuoto nusikalstamumo tyrimo valdyba, Kriminalin\xc4\x97s policijos sunki\xc5\xb3 nusikaltim\xc5\xb3 tyrimo valdyba, Kriminalin\xc4\x97s policijos nusikaltim\xc5\xb3 nuosavybei tyrimo valdyba, Kriminalin\xc4\x97s policijos ekonomini\xc5\xb3 nusikaltim\xc5\xb3 tyrimo valdyba, Kriminalin\xc4\x97s policijos nusikalstam\xc5\xb3 veik\xc5\xb3 registravimo skyrius_NEWLINE_Vie\xc5\xa1oji policija\xc2\xa0\xe2\x80\x93 Keli\xc5\xb3 policijos valdyba, Vie\xc5\xa1osios tvarkos valdyba, Operatyvaus valdymo skyrius, Patruli\xc5\xb3 rinktin\xc4\x97, rinktin\xc4\x97 \xe2\x80\x9eVytis\xe2\x80\x9c_NEWLINE_Administracija\xc2\xa0\xe2\x80\x93 Valdymo organizavimo skyrius, Personalo skyrius, Dokument\xc5\xb3 valdymo skyrius, Vidaus tyrim\xc5\xb3 skyrius, Imuniteto skyrius, Informatikos ir ry\xc5\xa1i\xc5\xb3 skyrius, Finans\xc5\xb3 skyrius, Aptarnavimo skyrius, Komunikacijos poskyris\n_START_SECTION_\nIstorija\n_START_PARAGRAPH_\n\xc4\xaekurtas 1991\xc2\xa0m. kaip Vilniaus miesto vyriausiasis policijos komisariatas, pertvarkius Vilniaus miesto vidaus reikal\xc5\xb3 valdyb\xc4\x85 bei jos skyrius. Vyriausiajam policijos komisariatui priklaus\xc4\x97 Vilniaus miesto Pirmasis policijos komisariatas, Antrasis policijos komisariatas, Tre\xc4\x8diasis policijos komisariatas, Ketvirtasis policijos komisariatas, Penktasis policijos komisariatas, \xc5\xa0e\xc5\xa1tasis policijos komisariatas. Buvo \xc4\xafkurtos komisariatams pavald\xc5\xbeios nuovados._NEWLINE_1999\xc2\xa0m. prie Vilniaus miesto vyriausiojo policijos komisariato prijungta Policijos departamento Vie\xc5\xa1osios policijos valdybos u\xc5\xbesienio \xc5\xa1ali\xc5\xb3 atstovybi\xc5\xb3 apsaugos rinktin\xc4\x97 \xe2\x80\x9eVytis\xe2\x80\x9c. 2000\xc2\xa0m. i\xc5\xa1pl\xc4\x97tus Vilniaus miesto savivaldyb\xc4\x97s ribas, \xc4\xafkurtas Septintasis policijos komisariatas._NEWLINE_2001\xc2\xa0m. panaikinus Transporto policijos tarnyb\xc4\x85, jai pavaldus Vilniaus transporto policijos komisariatas per\xc4\x97jo Vilniaus miesto vyriausiajam policijos komisariatui. Tais pa\xc4\x8diais metais Vilniaus miesto vyriausiojo policijos komisariato Kinologijos centras prijungtas prie Lietuvos policijos mokymo centro. 2002\xc2\xa0m. rinktin\xc4\x97 \xe2\x80\x9eVytis\xe2\x80\x9c tapo atskira Lietuvos vie\xc5\xa1osios policijos rinktine \xe2\x80\x9eVytis\xe2\x80\x9c, o komisariato Pataisos darb\xc5\xb3 inspekcija perduota Kal\xc4\x97jim\xc5\xb3 departamentui._NEWLINE_2008\xc2\xa0m. Vilniaus miesto policijos komisariat\xc5\xb3 pas\xc5\xb3 poskyriai sujungti \xc4\xaf Vilniaus miesto vyriausiojo policijos komisariato Migracijos valdyb\xc4\x85. 2008\xc2\xa0m. komisariatas pervadintas \xc4\xaf Vilniaus apskrities vyriausi\xc4\x85j\xc4\xaf policijos komisariat\xc4\x85 ir prie jo prijungti Elektr\xc4\x97n\xc5\xb3, \xc5\xa0al\xc4\x8dinink\xc5\xb3, \xc5\xa0irvint\xc5\xb3, \xc5\xa0ven\xc4\x8dioni\xc5\xb3, Trak\xc5\xb3, Ukmerg\xc4\x97s ir Vilniaus rajon\xc5\xb3 policijos komisariatai._NEWLINE_2010\xc2\xa0m. panaikinti Transporto ir Penktasis policijos komisariatai, Septintasis policijos komisariatas tapo Penktuoju policijos komisariatu, Vilniaus rajono policijos komisariato pas\xc5\xb3 poskyris prijungtas prie Vilniaus apskrities vyriausiojo policijos komisariato Migracijos valdybos. 2011\xc2\xa0m. per\xc4\x97m\xc4\x97 asmens tapatyb\xc4\x97s ir pilietyb\xc4\x97s patvirtinan\xc4\x8di\xc5\xb3 dokument\xc5\xb3 i\xc5\xa1davimo organizavim\xc4\x85 Vilniaus apskrityje i\xc5\xa1 Migracijos departamento._NEWLINE_2012\xc2\xa0m. prie komisariato prijungta Lietuvos vie\xc5\xa1osios policijos rinktin\xc4\x97 \xe2\x80\x9eVytis\xe2\x80\x9c, panaikintos policijos nuovados. 2014\xe2\x80\x932015\xc2\xa0m. pertvarkant kriminalin\xc4\x99 policij\xc4\x85, i\xc5\xa1 Elektr\xc4\x97n\xc5\xb3, \xc5\xa0al\xc4\x8dinink\xc5\xb3, \xc5\xa0irvint\xc5\xb3, \xc5\xa0ven\xc4\x8dioni\xc5\xb3, Trak\xc5\xb3, Ukmerg\xc4\x97s ir Vilniaus rajon\xc5\xb3 policijos komisariat\xc5\xb3 buvo perimtos kriminalin\xc4\x97s \xc5\xbevalgybos, analiz\xc4\x97s ir kriminalistini\xc5\xb3 tyrim\xc5\xb3 funkcijos. 2014\xc2\xa0m. Elektr\xc4\x97n\xc5\xb3, \xc5\xa0al\xc4\x8dinink\xc5\xb3, \xc5\xa0ven\xc4\x8dioni\xc5\xb3, Trak\xc5\xb3 ir Ukmerg\xc4\x97s rajon\xc5\xb3 policijos komisariat\xc5\xb3 migracijos poskyriai prijungti prie Vilniaus apskrities vyriausiojo policijos komisariato Migracijos valdybos._NEWLINE_2016\xc2\xa0m. \xc4\xafvykd\xc5\xbeius i\xc5\xa1statutinim\xc4\x85, pertvarkyti administracijos padaliniai, taip pat perimtas policijos paj\xc4\x97g\xc5\xb3 valdymas i\xc5\xa1 kit\xc5\xb3 Vilniaus apskrities policijos komisariat\xc5\xb3. Tais pa\xc4\x8diais metais aplinkosaugos Vilniuje u\xc5\xbetikrinimas perduotas Vilniaus miesto savivaldyb\xc4\x97s Vie\xc5\xa1osios tvarkos skyriui._NEWLINE_2017 m. panaikintos policijos nuovados. 2019 m. panaikintas Ketvirtasis policijos komisariatas, o Migracijos valdyba tapo pavaldi Migracijos departamentui.'